Matriekleerder sterf na voorval by skoolStorm Smorenburg Die gemeenskap van Riviersonderend in die Wes-Kaap en die Hoër Landbouskool Oakdale in Riversdal sal die week afskeid neem van Storm Smorenburg. Die matriekleerder is Vrydag oorlede nadat hy Donderdagoggend tydens ŉ voorval by die Hoër Landbouskool Oakdale ernstige beserings opgedoen het. Bronagh Hammond, direkteur van kommunikasie by die Wes-Kaapse departement van onderwys, het gesê Smorenburg was op sy skaatsplank en het aan die agterkant van ŉ voertuig vasgehou toe hy geval het. Die voorval het op die skoolterrein tussen die koshuise en die hoofskoolgebou plaasgevind. “Die leerling is na ŉ hospitaal gehaas en berading is by die skool beskikbaar gestel.” Smorenburg het Vrydag in ŉ hospitaal in Mosselbaai aan sy beserings beswyk. “Ons gedagtes en medelye is met die leerling se familie, vriende en die skoolgemeenskap. Daar sal verdere berading by die skool beskikbaar gemaak word,” het Hammond gesê. ŉ Gedenkdiens vir Smorenburg sal Woensdag in Riviersonderend gehou word en Vrydag by die Hoër Landbouskool Oakdale. Eden Tweekamp het intussen ook sy meegevoel met Smorenburg se familie betuig. Volgens Eden Tweekamp was Smorenburg een van hul gewilde atlete. “Sy humor en grappe sal verseker gemis word. Ons bied ons innige meegevoel aan vir die gesin, familie en naasbestaandes, asook die Hoër Landbouskool Oakdale se leerders en personeel. Die Here dra ons deur alle donker dieptes met Sy liefde.” Die polisie kon nie onmiddellik oor die voorval kommentaar lewer nie.